Kry Uber Lite vir jou ou, stadige foon | Netwerk24
Deur Petrus Malherbe 24 Januarie 2019 13:39
Uber het 'n nuwe ligter weergawe van sy app bekend gestel. Foto: Getty Images
Diegene met 'n "eenvoudige" Android-toestel sal nou ook 'n Uber kan bestel.
Dié gewilde app-gegronde taxidiens het 'n nuwe weergawe van sy app bekend gestel wat heelwat minder bergplek en verwerkingspoed as die bestaande app vereis.
Uber Lite benodig minder as 5 megagrepe bergplek teenoor die bestaande app wat meer as 170 megagrepe in beslag neem.
So hoe verskil dit van die bestaande app?
Eerstens laai Uber Lite baie vinniger en gebruik dit boonop ook heelwat minder data.
Gebruikers sien 'n vereenvoudigde weergawe van die besprekingsproses. 'n Bestuurder word outomaties na 'n nabygeleë landmerk naby die gebruiker se huidige ligging gestuur.
Die gebruiker word dan aangeraai om daarheen te stap en die bestuurder daar te kry.
Tweedens wys die app nie outomaties 'n kaart waarop 'n gebruiker kan sien hoe sy rit vorder nie.
Dit beteken die app loop seepglad, selfs op selfone met 'n baie klein geheue wat gewoonlik vrek stadig is.
Boonop gebruik Uber Lite heelwat minder data juis omdat dit nie die kaart elke keer hoef te laai nie.
'n Groot deel van Uber se potensiële mark was tot dusver uitgesluit juis omdat die app soveel eise aan toestelle stel.
Veral in Afrika, waar Uber reeds in 13 stede sake doen, kon gebruikers met eenvoudige, goedkoop selfone nie die app gebruik nie.
Uber Lite, wat dieselfde veiligheidsfunksies as die bestaande app bied, is reeds in die Google Play-winkel beskikbaar.